Unieke geleentheid vir plaaslike tieners – Oudtshoorn Online
Unieke geleentheid vir plaaslike tieners
Swartberg Tiener-toneelspelkompetisie – rol in die moewieSwartberg op die spel!
Oudtshoorn. 15 Januarie 2012. 15h30. Tieners tussen die ouderdom van 15 en 18 jaar en wat hul oog op 'n dramaloopbaan het, moet hulle vere regskud vir 'n opwindende geleentheid wat binnekort afskop in die Oudtshoorn omgewing.
Dreams to Reality Productions, met die ondersteuning van die ABSA KKNK, en in samewerking met Swartberg Country Manor, loods in Januarie 'n kompetisie om jong dramatalent te ontdek, te ontgin en op die planke te bring – voor en tydens die jaarlikse ABSA KKNK in Maart/April 2012.
Die organiseerders sal in Januarie elke hoërskool in die omgewing besoek om meer inligting oor die kompetisie te verskaf en om inskrywingsvorms uit te deel. Inskryfvorms is ook beskikbaar by Toy World in Voortrekker straat (langs KFC) Oudisies word beplan vir later die maand en na 'n uitdunrondte by die Neelsie, sal die laaste 5 finaliste tydens die week van die ABSA KKNK op die terrein van die Swartberg Manor geskoei word in die fynere kuns van toneelspel deur gerespekteerde drama mentors Elsabé Dempsey, Ronnie Burton en Cyril Clark.
Die wenner sal aangewys word deur 'n paneel van bekendes in die toneelwȇreld soos Donna-Lee Robertson en Vinette Ebrahim (Annelie en Charmain van 7de Laan), Hykie Berg, en sanger Jak de Priester. Hierdie glansgeleentheid vind plaas op 5 April by Swartberg Country Manor waar elke finalis 'n dramastuk sal opvoer voor 'n uitgelese gehoor.
Die finaliste kan hulle ook klaarmaak vir 'n week van skouerskuur met akteurs en vervaardigers van die nuwe film "Swartberg" wat tydens die kompetisieweek op dieselfde terrein geskiet word. Die wenner slaan ook 'n klein rolletjie in die fliek los! Nog een van die pryse is dramaklasse vir 'n jaar by die mentors.
Die organiseerders het nie van die publiek vergeet nie en beplan ope-dae op die filmstel van "Swartberg" tydens die week van die kompetisie. Hierdie ervaring sal 'n piekniekmandjie met heerlik eet- en drinkgoed insluit en bied die geleentheid om eerstehands die aksie op 'n filmstel te ervaar. Kaartjies vir die piekniek asook die Gala geleentheid op 5 April sal binnekort by Computicket beskikbaar wees.
Vir meer inligting, kontak Alma op 083 657 5411; of stuur 'n e-pos aan d2rprods@gmail.com; of besoek die facebookblad Dreams2Reality Tiener-dramakompetisie